लुम्बिनी खुकुरीलाई उपाधि
नेपाल टेलिकम रूपन्देही सुपर लिग क्रिकेट प्रतियोगिता–२०७६ को उपाधि लुम्बिनी खुकुरी क्लब, बेलहियाले हात पारेको छ । 
भैरहवा — नेपाल टेलिकम रूपन्देही सुपर लिग क्रिकेट प्रतियोगिता–२०७६ को उपाधि लुम्बिनी खुकुरी क्लब, बेलहियाले हात पारेको छ । रूपन्देही क्रिकेट संघको आयोजनामा भैरहवास्थित सिद्धार्थ रंगशालामा आइतबार सम्पन्न फाइनलमा बुटवल–११, बुटवललाई ७ विकेटले पराजित गर्दै लुम्बिनी खुकुरी उपाधि हात पार्न सफल भएको हो । निर्धारित ५० ओभरको खेलमा टस जितेर ब्याटिङ गरेको बुटवल–११ ले ४० दशमलव ५ ओभरमा १० विकेट गुमाउँदै ९७ रनको योगफल बनायो । उसका लागि इशान पाण्डेले २१, सुसान तिमिल्सिनाले १७ र तौसिफ आलमले १७ (नटआउट) रनको योगदान गरे । बलिङमा लुम्बिनी खुकुरीका लालबहादुर अधिकारीले ४, अजय लोनियाले ३, साहब आलमले २ र धिरज शाहीले १ विकेट लिए ।लुम्बिनी खुकुरीले १९ दशमलव ३ ओभरमा ३ विकेट गुमाउँदै १ सय ३ रन बनायो । उसका लागि प्रज्वल थापाले ४७ (नटआउट), सन्दीप रजालीले ३३ (नटआउट) र निश्चल चौधरीले १२ रनको योगदान गरे । बलिङमा बुटवल–११ का देवेन्द्र सोमरे र सुदन श्रेष्ठले १/१ विकेट लिए । लुम्बिनी खुकुरीका लालबहादुर अधिकारी म्यान अफ द म्याच घोषित भए ।प्रतियोगितामा म्यान अफ द सिरिज लुम्बिनी खुकुरी क्लबका शंकर राना भए । उनी बेस्ट ब्याट्सम्यान पनि बने । बेस्ट बलर लुम्बिनी खुकुरीकै अजय लोनिया र इमरजिङ प्लेयर मेलबोर्न क्रिकेट क्लब (एमसीसी) भैरहवाका सन्तोष यादव घोषित भएका थिए । 